Paġna Din il-pubblikazzjoni tinkludi mistoqsijiet bil-miktub magħmula mill-Membri tal-Parlament Ewropew u t-tweġibiet tagħhom mogħtija minn istituzzjoni tal-Unjoni Ewropea. Għal kull mistoqsija u tweġiba, il-verżjoni tal-lingwa oriġinali hija ppreżentata qabel traduzzjoni possibbli. F'xi każijiet, jista' jkun li r-risposta tingħata b'lingwa differenti minn dik tal-mistoqsija. Dan jiddependi mil-lingwa li jaħdem biha l-kumitat li jkun intalab jagħti tweġiba. Dawn il-mistoqsijiet u tweġibiet huma ppubblikati skont l-Artikoli 117 u 118 tar-Regoli tal-Proċedura tal-Parlament Ewropew. Il-mistoqsijiet u t-tweġibiet kollha jistgħu jinqraw fis-sit elettroniku tal-Parlament Ewropew (Europarl) taħt l-intestatura Mistoqsijiet Parlamentari: Grupp tal-Partit Popolari Ewropew (Demokristjani) Grupp tal-Alleanza Progressiva tas-Socjalisti u d-Demokratici fil-Parlament Ewropew Grupp tal-Alleanza tal-Liberali u d-Demokratiċi għall-Ewropa Grupp tal-Konservattivi u Riformisti Ewropej Grupp tal-Ħodor/Alleanza Ħielsa Ewropea Grupp Konfederali tax-Xellug Magħqud Ewropew - Xellug Aħdar Nordiku Grupp għall-Ewropa Ħielsa u Demokratika It-teknoloġiji riproduttivi assistiti huma metodi użati sabiex tinkiseb it-tqala permezz ta' mezzi artifiċjali, u għalhekk huma użati primarjament bħala trattament tal-fertilità. Dan it-trattament għali tal-fertilità huwa disponibbli f'ħafna Stati Membri, iżda f'xi pajjiżi l-ispejjeż mhumiex koperti mis-servizz pubbliku tas-saħħa. Minħabba piżijiet finanzjarji, xi nies huma esklużi milli jfittxu dan it-trattament f'pajjiżhom. F'dan ir-rigward: Il-Kummissjoni hija tal-istess fehma li t-tnaqqis tar-rati tal-fertilità, u b'hekk twassal għal tixjiħ tal-popolazzjoni, jikkawża sfidi soċjali u ekonomiċi għall-Komunità? Il-Kummissjoni, sa fejn hija preparata li tkun minn ta' quddiem fil-ġlieda kontra t-tnaqqis tar-rati tal-fertilità? Il-Kummissjoni hija tal-istess fehma li t-trattamenti tal-fertilità ffinanzjati mill-Istat hija għażla pożittiva fil-ġlieda kontra t-tnaqqis tar-rati tal-fertilità? Il-Kummissjoni tista' tipprovdi informazzjoni fl-Istati Membri kollha dwar id-disponibbiltà, l-ispejjeż u l-eliġibbiltà għat-trattamenti tal-fertilità ffinanzjati mill-Istat? Il-Kummissjoni, x'inizjattivi qed tippjana li tieħu fil-ġlieda kontra t-tnaqqis tar-rati tal-fertilità? L-organizzazzjoni u l-finanzjament tas-servizzi tas-saħħa u l-kura medika, inklużi t-trattamenti għall-fertilità ffinanzjati mill-Istat, u d-definizzjoni tal-politiki tas-saħħa, huma kwistjonijiet li jaqgħu taħt ir-responsabbiltà tal-Istati Membri. B'hekk, il-Kummissjoni ma għandhiex għad-dispożizzjoni tagħha dejta komprensiva u aġġornata dwar id-disponibbiltà tat-trattamenti marbutin mal-fertilità ffinanzjati mill-Istat, l-ispejjeż marbutin magħhom u l-eliġibbiltà għalihom. Il-Kummissjoni ressqet proposti biex jittejjeb in-netwerk ta' riċerka għall-impjiegi tal-EURES sabiex tiġi ffaċilitata l-mobbiltà tax-xogħol u biex jinkiseb suq tax-xogħol tal-UE li jkun verament integrat. F'dan ir-rigward, il-Kummissjoni ddikjarat li madwar 7.5 miljun Ewropew jaħdem fi Stat Membru li mhuwiex tiegħu, ċifra li tammonta għal 3.1 % biss tal-ħaddiema. Barra minn hekk, madwar 700 000 persuna (bħala medja) jiċċaqilqu kull sena biex imorru jaħdmu barra pajjiżhom ġewwa l-UE. Din ir-rata ta' 0.29 % tikkuntrasta bil-kbir mar-rati tal-Awstralja (1.5 % bejn 8 stati) u l-Istati Uniti (2.4 % bejn 50 stat). Liema huma l-kawżi primarji ta' dawn ir-rati baxxi ta' mobbiltà fl-UE? Il-Kummissjoni kif biħsiebha tikkumplimenta l-miżuri attwali, bħan-netwerk ta' riċerka għall-impjieg tal-EURES, biex tindirizza dan il-fenomenu? Il-livell tal-mobbiltà tax-xogħol bejn l-Istati Membri jista' jiġi spjegat b'diversi fatturi, li wħud minnhom huma kulturali u soċjali (bħall-ostakli lingwistiċi u kulturali, is-swieq tal-proprjetà, ir-rabtiet tal-familja). Oħrajn huma relatati mal-eżerċitar tad-drittijiet mogħtija bil-liġi tal-UE u l-inadegwatezza tal-appoġġ (bħas-sistemi differenti tas-sigurtà soċjali u tat-tassazzjoni, il-kwalifiki professjonali differenti u l-ostakli legali jew amministrattivi). Il-konklużjonijiet tar-rieżami tal-Impjieg u l-Iżviluppi Soċjali fl-Ewropa tal-2013 juru żieda sinifikanti fil-faqar fost il-popolazzjoni fl-età tax-xogħol b'konsegwenza tal-kriżi ekonomika. F'dan ir-rigward, il-Kummissarju għall-Impjiegi, l-Affarijiet Soċjali u l-Inklużjoni, László Andor, saħaq fuq il-fatt li għandha tingħata attenzjoni lill-ħolqien tal-impjiegi u għandha tkun żgurata l-kwalità ta' dawn l-impjiegi. Il-Kummissjoni kif biħsiebha timmonitorja l-Istati f'termini ta' ħolqien tal-impjiegi? Il-Kummissjoni biħsiebha tintroduċi inizjattivi biex tħeġġeġ u tixpruna t-tkabbir tal-impjieg? Malta u s-Slovakkja reċentement iffirmaw memorandum ta' qbil dwar l-adozzjoni ta' tfal mis-Slovakkja. Huwa mistenni wkoll li Malta tiffirma memoranda ta' qbil simili ma' Stati Membri oħra. Id-Direttorat Ġenerali tal-Kummissjoni għall-Ġustizzja, il-Libertà u s-Sigurtà kkummissjonat studju dwar dan is-suġġett (JLS/2007/C4/017-30-CE-0157325/00-64), li r-riżultati tiegħu juru li ħafna nies jistennew li l-UE jkollha rwol fl-iffaċilitar tal-leġiżlazzjoni fl-Istati Membri għall-adozzjoni ta' tfal minn Stati Membri oħra. Il-Kummissjoni x'qed tagħmel sabiex twettaq dan ir-rwol u tiffaċilita iktar il-ftehimiet dwar l-adozzjoni tat-tfal bejn l-Istati Membri? L-adozzjoni mhix regolata fil-livell tal-UE u tibqa' fil-kompetenza tal-Istati Membri. Fil-livell internazzjonali, il-Kummissjoni tappoġġa l-implimentazzjoni korretta tal-Konvenzjoni tal-Aja dwar il-Protezzjoni tat-Tfal u l-Kooperazzjoni fir-Rispett tal-Adozzjoni bejn Pajjiż u ieħor, li l-Istati Membri kollha tal-Unjoni Ewropea jagħmlu parti minnha, billi jipparteċipaw fuq bażi regolari fil-Kummissjonijiet Speċjali fil-kuntest tal-Konferenza tal-Aja dwar id-Dritt Internazzjonali Privat. Dawn il-laqgħat huma mmirati għall-iskambju tal-aqwa prattiki biex jittejjeb il-funzjonament tal-Konvenzjoni u tissaħħaħ il-kooperazzjoni internazzjonali f'din il-kwistjoni, inklużi l-Istati Membri tal-UE. Il-Kummissjoni qiegħda tissorvelja b'mod ġenerali l-iżviluppi relatati ma' dan is-suġġett, fost affarijiet oħra permezz tat-twettiq ta' studji. Is-sitwazzjoni politika attwali fl-Ukraina hija tassew fraġili, fejn fazzjonijiet pro-Ewropej qegħdin ikunu soġġetti għal aktar vjolenza u oppressjoni mill-pulizija. L-Istati Uniti diġà qiegħed sanzjonijiet fuq il-Gvern Ukrain bħala reazzjoni għas-sitwazzjoni politika attwali, filwaqt li l-UE wriet biss it-tħassib tagħha. Taħt liema ċirkostanzi l-Kummissjoni tqis li għandhom jiġu imposti sanzjonijiet fuq l-Ukraina? Il-Kummissjoni għadha lesta li tiddiskusti ftehimiet ma' Yanukovych għat-titjib tar-relazzjonijiet mal-UE? Kien hemm żieda fil-livell ta' vjolenza fl-Ukraina l-ġimgħa li għaddiet. Insegwitu tad-diversi appelli sabiex jirrikorru għal djalogu paċifiku mill-Unjoni Ewropea u l-Istati Uniti, u l-pajjiż tal-aħħar impona wkoll sanzjonijiet fuq l-uffiċjali Ukraini, il-liġijiet kontra d-dimostranti tħassru u l-Prim Ministru ddikjara r-riżenja tiegħu. Ma kienx hemm aktar żvilupp, madankollu, u ċ-ċittadini Ukraini ilhom, dejjem aktar u aktar, jitolbu l-għajnuna tal-Unjoni Ewropea. Filwaqt li aħna ġejna kkritikati mir-Russja minħabba l-involviment tagħna fil-kunflitt, ġejna kkritikati wkoll minn ħafna oħrajn minħabba n-nuqqas min-naħa tagħna ta' pjan ta' azzjoni konkret fil-każ li s-sitwazzjoni ma tistabbilizzax ruħha fi żmien qasir. X'miżuri possibbli qed tikkunsidra tieħu l-UE fir-rigward tar-relazzjoni tagħha mal-Ukraina jekk il-Gvern Ukrain ma jindirizzax malajr dan il-kunflitt? Wieħed mir-rekwiżiti tar-regolament propost dan l-aħħar huwa li l-maniġer tal-MMF għandu jiżgura li titwettaq valutazzjoni interna ta' riskju tal-kreditu ħalli tiġi evitata d-dipendenza żejda fuq il-klassifikazzjonijiet esterni. Dan ifisser li l-mod ta' kif l-MMFs qed jiġu kklassifikati bħalissa se jinbidel kompletament. Tista' l-Kummissjoni tagħti aktar informazzjoni fir-rigward tar-raġunijiet għal dan ir-rekwiżit? X'jistgħu jkunu l-implikazzjonijiet ta' dan il-metodu ta' klassifikazzjoni tal-MMF il-ġdid għall-investituri Ewropej? Permezz tal-miżuri proposti fl-abbozz ta' Regolament dwar il-Fondi tas-Suq Monetarju (MMF), iddaħħlet sistema ġdida ta' klassifikazzjoni tal-kreditu. L-intenzjoni hija li din is-sistema tieħu post ir-referenza mekkanistika li torbot l-eliġibilità ta' strument finanzjarju b' kundizzjoni ta' klassifikazzjoni esterna tal-kreditu. Din ir-referenza mekkanistika għandha tinbidel bħala konsegwenza tad-dħul fis-seħħ tar-Regolament il-ġdid u tad-Direttiva l-ġdida dwar l-aġenziji tal-klassifikazzjoni tal-kreditu (il-pakkett CRAIII) bil-għan li l-leġiżlazzjoni Ewropea ssir anqas dipendenti fuq il-klassifikazzjonijiet esterni tal-kreditu. Sabiex tiġi sostituta r-rabta mekkanistika, il-Kummissjoni pproponiet li tistabbilixxi sistema identika iżda li tkun ibbażata fuq it-tfassil ta' klassifikazzjoni tal-kreditu interna, li tibqa' ssegwi l-klassifikazzjonijiet esterni, iżda f'miżura anqas. Skont din il-proċedura l-ġdida, kull maniġer ikun irid jevalwa huwa stess ir-riskji tal-krediti tal-istrumenti finanzjarji li fihom huwa jkun qiegħed jikkunsidra li jinvesti. Il-proposta fiha wkoll miżura oħra li ma tikkonċernax il-klassifikazzjoni interna tal-istrumenti finanzjarji li fihom jinvestu l-fondi iżda l-klassifikazzjoni tal-fondi stess. Din il-miżura għandha l-għan li jiġi evitat li l-maniġers tal-fondi jħallsu lil xi aġenzija tal-klassifikazzjoni biex jirċievu l-klassifikazzjoni, ħaġa li twassal għal għad ta' dubji fejn jidħlu kunflitti ta' interess li jeżistu bejn il-maniġer u l-aġenzija. Sabiex jiġi ggarantit li l-investituri jibqa' jkollhom aċċess għal informazzjoni trasparenti dwar il-fondi li fihom jinvestu, huma jistgħu għaldaqstant jibqgħu jitolbu li l-fondi jirċievu klassifikazzjoni. Din hija miżura proporzjonata biex jiġu llimitati l-kunflitti ta' interess li jċekknu l-fiduċja tal-investituri. Iċ-ċifri uffiċjali ppubblikati mill-Eurostat fil-11 ta' Diċembru 2013 dwar it-trażmissjoni tal-livell tal-edukazzjoni bejn il-ġenerazzjonijiet fl-UE-28 juru li, għalkemm hemm tendenza ġenerali lejn titjib fil-livell edukattiv milħuq fl-UE fil-ġenerazzjonijiet kollha, il-persistenza tal-livell edukattiv milħuq bejn il-ġenerazzjonijiet tvarja skont il-livell ta' edukazzjoni tal-ġenituri u x'aktarx li tvarja wkoll minn Stat Membru għal ieħor. Il-mobbiltà edukattiva minn livelli medji għal livelli ogħla bejn il-ġenerazzjonijiet, kif jindikaw dawn iċ-ċifri, hija pjuttost waħda limitata. X'inhuma l-azzjonijiet li qed jittieħdu mill-UE biex tiffaċilita l-mobbiltà interġenerazzjonali għal nies li ġejjin minn familji bi dħul baxx u medju? Liema strateġiji qed jiġu adottati biex jgħinu lil individwi żvantaġġati jtejbu l-kapital kulturali tagħhom? Il-Kummissjoni kif beħsiebha tħeġġeġ riċerka intiża biex tidentifika l-fatturi ewlenin li jxekklu l-mobbiltà edukattiva interġenerazzjonali u kif beħsiebha tipproponi modi li permezz tagħhom dawn l-ostakoli jkunu jistgħu jingħelbu kemm fil-livell tal-UE kif ukoll f'dak tal-Istati Membri? L-Istħarriġ Annwali dwar it-Tkabbir tal-2014 jistieden lill-Istati Membri jipproteġu l-investiment fl-edukazzjoni fuq perjodu ta' zmien twil, jaqdu l-bżonnijiet tal-persuni l-aktar vulnerabbli u jnaqqsu l-inugwaljanzi. Bosta Rakkomandazzjonijiet Speċifiċi għall-Pajjiżi huma rilevanti għall-inklużjoni fl-edukazzjoni u t-taħriġ ta' persuni żvantaġġati. L-epatite Ċ hi waħda mill-kawżi ewlenin tal-mard kroniku tal-fwied fid-dinja, fejn ta' kull sena madwar 350 000 mewt hi kkawżata minn mard relatat mal-fwied. Skont studju reċenti ppubblikat f'Malta, 1 074 persuna rriżultaw pożittivi għall-vajrus tal-epatite Ċ bejn Jannar tal-2008 u Mejju tal-2012. L-istudju wera wkoll li 68 % ta' dawk li rriżultaw pożittivi għall-vajrus kienu jieħdu d-droga minn ġol-vina; każ wieħed biss ġie attribwit għal infezzjoni sesswali, u ieħor għal ferita kkawżata minn labra tal-injezzjoni. Fi 2 % tal-każijiet, l-allegat mod ta' infezzjoni kien permezz tat-transfużjoni tad-demm qabel l-introduzzjoni tal-iskrining tad-demm. Ir-riċerka wriet ukoll li 56 % tan-nies kellhom appuntament skedat ma' speċjalista tal-mard infettiv. Tista' l-Kummissjoni tipprovdi statistika dwar l-għadd ta' nies fit-28 Stat Membru tal-UE li rriżultaw pożittivi għall-epatite Ċ matul l-aħħar tliet snin? Mod wieħed ta' kif il-vajrus jista' jinfirex malajr hu permess tal-kondiviżjoni tal-labar. Xi strateġija qed tiġi adottata biex jitqajjem għarfien fost dawk li jieħdu d-droga fl-UE-28 dwar l-importanza li ma ssirx kondiviżjoni tal-labar jew ta' kwalunkwe strument ieħor tad-droga? X'inhi tagħmel il-Kummissjoni biex tiżgura li n-nies li huma suxxettibbli għal dan il-vajrus jagħmlu t-testijiet mediċi u c-check-ups neċessarji qabel ma jkun tard wisq? X'inhi tagħmel il-Kummissjoni biex tiżgura li l-kura u l-medikazzjoni għall-epatite Ċ jkunu disponibbli u bi prezz raġonevoli għall-pazjenti? Skont iċ-Ċentru Ewropew għall-Prevenzjoni u l-Kontroll tal-Mard (ECDC), fl-2012 ġew irrappurtati 29.042 każ ta' epatite Ċ minn 24 Stat Membru tal-UE. Fl-2011 u fl-2010, ġew irrappurtati 28.598 u 25.327 każ, rispettivament. Għall-Belġju, il-Kroazja, Franza u Spanja m'hemm l-ebda dejta disponibbli. Barra minn hekk, il-Kummissjoni ffinanzjat bosta proġetti fil-qafas tal-Programm tas-Saħħa, li jindirizzaw il-prevenzjoni ta' mard li jinxtered permezz tad-demm, b'mod partikolari fost il-persuni li jinjettaw id-drogi. Dawn jinkludu n-Netwerk ta' "Korrelazzjoni", biex itejjeb is-servizzi ta' prevenzjoni, kura u trattament; u "H-cube", biex jidentifika u jxerred il-prattiki tajba dwar programmi ta' taħriġ u l-kampanji ta' prevenzjoni, u biex iżid it-tnaqqis tal-ħsara, it-trattament u l-kura għall-persuni li jinjettaw id-drogi. Filwaqt li skont il-proċedura ċentralizzata l-Aġenzija Ewropea għall-Mediċini (EMA) hija responsabbli għall-evalwazzjoni xjentifika tal-applikazzjonijiet għall-awtorizzazzjonijiet ta' kummerċjalizzazzjoni fl-UE fir-rigward tal-mediċini, u l-awtorizzazzjoni ta' kummerċjalizzazzjoni tingħata mill-Kummissjoni Ewropea, id-definizzjoni tal-politika tas-saħħa flimkien mal-organizzazzjoni u l-għoti tas-servizzi tas-saħħa hija r-responsabbiltà tal-Istati Membri tal-UE.
Extracted from C_300_2014.html